b'\n_START_ARTICLE_\n\xc5\xa0tevilka UN\n_START_PARAGRAPH_\n\xc5\xa0tevilka UN (kratica UN pomeni Zdru\xc5\xbeenih narodov; United Nations) je identifikacijska \xc5\xa1tevilka, ki se uporablja pri prevozih nevarnih snovi. Uporaba teh \xc5\xa1tevilk temelji na Evropskem sporazumu o mednarodnem prevozu nevarnih snovi po cesti._NEWLINE_\xc5\xa0tevilke UN se uporabljajo za ozna\xc4\x8devanje nevarnih kemikalij ali razredov nevarnih snovi. To je koda nevarne snovi, sestavljena iz \xc5\xa1tirih \xc5\xa1tevilk. To oznako sta nevarnim snovem dodelila Ekonomsko-socialni svet Zdru\xc5\xbeenih narodov (ECOSOC) in Odbor strokovnjakov Zdru\xc5\xbeenih narodov za prevoz nevarnega blaga (TDG). V rabi je po vsem svetu, in sicer v blagovnem in transportnem prometu. Nevarne snovi so ozna\xc4\x8dene s \xc5\xa1tevilkami od 0001 do 3500. Obi\xc4\x8dajno je pred \xc5\xa1tevilko \xc5\xa1e oznaka UN, da ne pride do zamenjave z drugimi \xc5\xa1tevili (npr.\xc2\xa0\xc2\xbbUN1005\xc2\xab\xc2\xa0), lahko pa se uporabi tudi samo \xc5\xa1tevilka (npr.\xc2\xa0\xc2\xbb1005\xc2\xab\xc2\xa0)._NEWLINE_\xc4\x8ce nevarna snov nima \xc5\xa1tevilke UN, je prepoznana pod \xc5\xa1tevilko NA (North American number). To je \xc5\xa1tirimestno \xc5\xa1tevilo, ki se za\xc4\x8dne z 8 ali 9 (npr.\xc2\xa0\xc2\xbb9037\xc2\xab\xc2\xa0ali\xc2\xa0\xc2\xbbNA9037\xc2\xab), ima pa enak pomen kot \xc5\xa1tevilka UN._NEWLINE_Oznaka s \xc5\xa1tevilko U se zahteva v transportnem prometu, kot so pomorski, \xc5\xbeelezni\xc5\xa1ki, cestni in zra\xc4\x8dni promet ter plovba po notranjih vodah. Oznaka je potrebna, da se ob nezgodi lahko prepozna nevarna snov. Tako se lahko pravilno ukrepa, pazi na varnost posredovalcev ter onesna\xc5\xbeenje narave in sanirajo posledice nesre\xc4\x8de._NEWLINE_Ozna\xc4\x8devalnih tabel s \xc5\xa1tevilko UN je ve\xc4\x8d vrst. \xc5\xa0tevilka UN je \xc4\x8drne barve, vtisnjena na pravokotni kovinski tabli velikosti 40\xc2\xa0cm x 30\xc2\xa0cm. Tabla je najve\xc4\x8dkrat oran\xc5\xbene barve in je obrobljena s \xc4\x8drno \xc4\x8drto debeline 15\xc2\xa0mm. Velikost table je zakonsko predpisana in je odvisna od koli\xc4\x8dine nevarne snovi, ki se preva\xc5\xbea. Lahko je razdeljena na pol s \xc4\x8drno \xc4\x8drto. V zgornji polovici table je Kemlerjeva \xc5\xa1tevilka, spodaj pa je \xc5\xa1tevilka UN. Ob po\xc5\xbearu prevoznega sredstva mora tabla ostati cela in dobro vidna tudi po 15 minutah. Obstajajo pa tudi table pravokotnih oblik, ki imajo vtisnjeno samo \xc5\xa1tevilko UN, ter rombaste oblike, ki imajo poleg \xc5\xa1tevilke UN narisan \xc5\xa1e znak za nevarnost, npr.\xc2\xa0\xc2\xbbstrupeno\xc2\xab,\xc2\xa0\xc2\xbbsmrtno nevarno\xc2\xab,\xc2\xa0\xc2\xbbjedko\xc2\xab,\xc2\xa0\xc2\xbbeksplozivno\xc2\xab\xc2\xa0idr._NEWLINE_V cestnem prometu mora biti vozilo, ki preva\xc5\xbea nevarno snov, ozna\xc4\x8deno z vseh \xc5\xa1tirih strani. Obi\xc4\x8dajno je na tovornjaku oznaka spredaj. Na prikolici ali cisterni mora biti oznaka vidna z bo\xc4\x8dnih strani ter od zadaj. Prav tako mora biti oznaka vidna z vseh \xc5\xa1tirih smeri na zabojnikih, cisternah, vagonih in drugih prevoznih sredstvih._NEWLINE_Na embala\xc5\xbeah in kartonastih paketih ali \xc5\xa1katlah za po\xc5\xa1iljanje mora biti oznaka natisnjena vsaj na eni strani, in sicer s \xc4\x8drno barvo, ter obrobljena s \xc4\x8drno \xc4\x8drto v obliki pravokotnika. \xc5\xa0tevilka UN se lahko dr\xc5\xbei romba z oznako nevarnosti. Dr\xc5\xbei se ob stranici na spodnji desni strani, tako da je obrobljena s \xc4\x8drno \xc4\x8drto, ki tvori pravokotnik._NEWLINE_V Sloveniji je urejena zbirka podatkov nevarnih snovi s \xc5\xa1tevilko UN. Uredila jo je Uprava Republike Slovenije za za\xc5\xa1\xc4\x8dito in re\xc5\xa1evanje, imenuje pa se NevSnov.'